དེ་ལྟར་བཤད་མཚམས་ཆད་ནས་དུས་ཡུན་རིང་ཙམ་སོང་རྗེས།མེས་མོའི་ཁོང་ཁྲོ་ཅུང་ཞི་ནས་མུ་མཐུད་བཤད་པར་དེ་ང་ཚོའི་བར་ཆད་ཅིག་ཡིན་ཀྱང༌།བར་ཆད་དེ་ནི་ང་ཚོ་ཉམས་རྒུད་དུ་འགྲོ་འགོ་ཚུགས་པ་ཙམ་རེད།ལྟས་ངན།ཕཱ་སེ་ཊོར་གྱིས་འབུ་ཕྲས་ནད་གཞིའི་རྐྱེན་རྩ་བྱེད་ཀྱི་ཡོད་པའི་སྐོར་གསལ་བསྒྲགས་བྱས་པ་ནས་བཟུང་ཚན་རིག་པ་གཞན་ཚོས་ཀྱང་ང་ཚོར་འཐབ་རྩོད་བྱེད་རྒྱུའི་ཐབས་ལམ་གང་ཡག་ཅིག་འཚོལ་ཐབས་བྱས་པ་རེད།ཕྱི་ལོ་༡༨༨༥ལོར་ནིའུ་ཡོག་གི་སྨན་པ་མིང་ལ་ཧར་ཝའི་ཐ་ཆར་ཞེས་པ་དེས་ཤེལ་དེམ་ཞིག་གསར་བཟོའི་ཁེ་དབང་སྒེར་བདག་གི་དབང་ཆ་ཁྲིམས་ཐོག་ནས་ཞུས་ཏེ་བཟོས་པ་རེད།ཤེལ་དེམ་དེའི་ནང་ང་ཚོས་དགའ་པོ་བྱེད་པའི་འོ་མ་གྲང་མོ་བླུགས་ཡོད་ཀྱང༌།དེའི་ཁ་བཙན་པོར་བསྡམས་ཡོད་སྟབས་ང་ཚོ་དེའི་ནང་འཛུལ་ཐབས་མེད་པས།དེའི་ནང་མི་ཚོས་འོ་མ་གསོས་པར་དུས་ཡུན་རིང་པོ་ཉར་ཐུབ་ཀྱི་ཡོད།དེ་ནི་ང་ཚོ་ཉམས་རྒུད་ཀྱི་གཡང་སར་ལྷུང་བའི་དུས་ངན་ཞིག་ཡིན།